tttarun/llama2_hindi huggingface dataset:
आप किसी चिकित्सा महाविद्यालय के डीन हैं। हाल ही में एक शिशु के जन्म के समय गर्भपात की सूचना मिलीऔर शिशु का जन्म अभी होना बाकी ही था। इस शिशु के माता-पिता और उनके परिवार को इससे आशाएँ थीं और वे पिछले 7 वर्षों से एक बच्चे के लिये प्रयासरत थे। उन्होंने प्रसूति के स्तर पर अनियमितता और नजरअंदाजी का आरोप लगाया जिसकी कीमत उनके शिशु को चुकानी पड़ी। कुछ मीडिया समूहों और स्थानीय लोगों ने इस घटना को दुर्भाग्यपूर्ण बताया है। अस्पताल के कर्मचारी चिकित्सक के पक्ष में एकजुट हो गए हैं और चिकित्सक के विरुद्ध कोई भी कदम उठाए जाने की स्थिति में हड़ताल पर जाने को तैयार हैं। निकट भविष्य में शहर में चिकनगुनिया का संक्रमण होने की संभावना की रिपोर्ट आई है और आप इस स्थिति में हड़ताल का वहन नहीं कर सकते। आपके समक्ष कौन-से विकल्प हैं? प्रत्येक के गुण-अवगुण बताएँ। आप क्या करेंगे और क्यों?
उत्तर :
यहाँ  मेरा उद्देश्य निर्णय प्रक्रिया को वस्तुनिष्ठ व निष्पक्ष बनाना होगा ताकि पीड़ित को समय पर न्याय मिल सके।

विकल्पः इस केस स्टडी में निम्नलिखित विकल्प उपस्थित हैं-
व्यक्तिगत नेतृत्व में इस मामले के लिये एक जाँच प्रक्रिया का प्रारम्भ करना।
गुणः यह विकल्प मेरी निष्पक्षता को इंगित करता है। साथ ही ऐसी परिस्थितियों में मेरी नेतृत्व क्षमता को उद्घाटित करता है। इससे तथ्यों की सत्यता के आधार पर निर्णय हो सकेगा।
दोषः यह भुक्तभोगी को त्वरित न्याय प्रदान करने में असफल है।
चिकित्सक को निलंबित करना व पुनः बहाली के लिये आश्वस्त करना।
गुणः इस विकल्प  द्वारा चिकित्सक के निलबंन से संभावित अन्य चिकित्सकों की हड़ताल को नियंत्रित किया जा सकता है। ऐसी स्थिति में यह कार्यवाही भावनात्मक बुद्धिमत्ता संबंधी मूल्य के प्रयोग से संबंधित है।
दोषः भविष्य में होने वाली चिकनगुनिया की महामारी को देखते हुए एक डाक्टर को टीम से हटाना एक अदूरदर्शितापूर्ण निर्णय हो सकता है।
पीड़ित परिवार के आरोपों को अनसुना करना और परिवार को बताना कि प्रक्रिया में यथोचित परिश्रम (One diligence) किया गया है।
गुणः भविष्य में चिकनगुनिया की महामारी से बचाव हेतु व्यापक समाज के हित के लिये परिवार के आरोपों को अनसुना किया जा सकता है। यह उपयोगितावादी नैतिकता के सिद्धान्त पर सही प्रतीत होता है।
दोषः यह विकल्प मेरी वस्तुनिष्ठता पर प्रश्न खड़े करता है साथ ही भविष्य में होने वाली ऐसी गलतियों के लिये एक अनुचित उदाहरण प्रस्तुत करता है।
ऐसे विकल्पों की अवस्था में मेरी कार्यविधि निम्न प्रकार होगीः
कार्यविधिः
मैं, तथ्यों और रिपोर्ट की सत्यता की जांच करूंगा ताकि निष्पक्षता को सुनिश्चित किया जा सके। मैं, चिकित्सक को अस्थायी तौर पर निलंबित करूंगा ताकि हितों के टकराव को रोका जा सके। मैं, पीड़ित परिवार, और मीडिया से मिलूंगा ताकि अपनी करूणा को व्यक्त कर सकूं और व्यावसायिक संहिता को सुनिश्चित करूंगा। यदि जांच में किसी प्रकार की लापरवाही सामने आती है तो  उचित दंड की व्यवस्था की जाएगी ताकि जनता व पीड़ित परिवार के विश्वास को बहाल किया जा सके। इन सारी कार्यवाहियों के मध्य अपने स्टाफॅ की औपचारिक/अनौपचारिक बैठकें आयोजित करूंगा ताकि उनका मनोबल बढ़ाया जा सके।
वंशवादी राजनीति पर प्रकाश डालते हुए बताएँ कि यह नैतिकता की दृष्टि से कितनी उचित है?
उत्तर :
उत्तर की रूपरेखा:
वंशवादी राजनीति को स्पष्ट करें।
इस पर नैतिकता की दृष्टि से विचार करें।
वंशवादी राजनीति का तात्पर्य ऐसी स्थिति से है जिसमें राजनीति में किसी एक वंश अथवा परिवार के लोगों को अधिक महत्त्व दिया जाता है। इसमें महत्त्वपूर्ण राजनीतिक पद एक वंश से जुड़े हुए लोगों के लिये ही आरक्षित होते हैं। भारत में केंद्र में काँन्ग्रेस तथा उत्तर प्रदेश एवं बिहार के कुछ राजनीतिक दलों में इस प्रवृत्ति को देखा जा सकता है।
नैतिकता की दृष्टि से देखा जाए तो वंशवादी राजनीति लोकतंत्र की मूल भावना के विरुद्ध होने के कारण अनैतिक है।  इसमें चयन का अधिकार सीमित हो जाता है तथा राजनीतिक दल आंतरिक लोकतंत्र के स्थान पर एक वंश की तानाशाही से संचालित होते है। इसके अलावा वंश आधारित राजनीति में योग्यता के  स्थान पर जन्म को अधिक महत्त्व दिया जाता है। योग्यता के स्थान पर जन्म को महत्त्व दिया जाना नैतिकता के आधारभूत सिद्धांतों का उल्लंघन है। वर्तमान समय में जाति प्रथा तथा नस्लीय भेदभाव जैसी अनैतिक समस्याओं के मूल में इस कारण को देखा जा सकता है। इसके अलावा वंशवादी राजनीति, दल में चाटुकारिता तथा चापलूसी की अवधारणा को भी बढ़ावा देती है क्योंकि परिवार विशेष का पक्ष लेने वाले व्यक्तियों को दल के महत्त्वपूर्ण पद प्राप्त होते हैं। ये दोनों ही अवधारणाएँ नैतिकता की दृष्टि से अनुचित हैं। 
इसके अलावा कई देशों के अध्ययन बताते हैं कि वंशवादी राजनीति से दक्षता नकारात्मक ढंग से प्रभावित होती है तथा जन कल्याण के कार्यों में भी अवरोध उत्पन्न होता है। अतः यह सत्ता तथा सरकार की दृष्टि से भी नुकसानदेह है। यदि वंशवादी राजनीति से लाभ भी हो तो भी  यह कांट के ‘निरपेक्ष नैतिकता’ के सिद्धांत तथा गांधी के ‘साध्य तथा साधन की पवित्रता’ के सिद्धांत के अनुसार नैतिकता की दृष्टि से अनुचित होगा।
किंतु इस आधार पर एक वंश से जुड़े लोगों को राजनीति से अलग किया जाना भी अनुचित होगा। यदि किसी एक वंश के लोग योग्यता के आधार पर राजनीतिक रूप से उपयुक्त हों और उनका चयन आतंरिक लोकतंत्र के आधार पर किया जाए तो इसे वंशवादी राजनीति नहीं माना जाना चाहिये।
पूर्वाग्रह एवं भेदभाव कई सामाजिक समस्याओं के मूल में है। स्पष्ट करें। इसे किस प्रकार नियंत्रित किया जा सकता है?
उत्तर :
उत्तर की रूपरेखा:
पूर्वाग्रह को परिभाषित करते हुए भेदभाव से संबंधित सामाजिक संमस्याओं को स्पष्ट करें।
बताएँ कि इसे किस प्रकार नियंत्रित किया जा सकता है।
पूर्वाग्रह का तात्पर्य किसी व्यक्ति में संचित उन भावनाओं से है जिसके कारण वह किसी व्यक्ति अथवा समूह के प्रति सकारात्मक व नकारात्मक रुझान रखता है। सामान्य रूप में सामाजिक विकास के दौरान व्यक्ति जिन परिस्थितियों में पलता है उनके आधार पर उसके मन में पूर्वाग्रह का निर्माण होता है। बचपन में जिन चीजों अथवा व्यक्तियों से उसे लाभ होता है वह उसे सकारात्मक रूप में देखता है; वहीं जिन चीजों के बारे में उन्हें गलत ढंग से बताया जाता है उनके बारे में उसके मन में नकारात्मक रुझान उत्पन्न हो जाते हैं। पूर्वाग्रह से प्रभावित व्यक्ति वास्तविकता से अनभिज्ञ रहते हुए विशेष समूह और लोगों के प्रति भेदभाव पूर्ण व्यवहार करने लगता है। इससे संबंधित समस्याओं को निम्नलिखित रूपों में देखा जा सकता है-
पितृसत्तात्मक समाज में पूर्वाग्रह महिलाओं के प्रति एक हीन भावना उत्पन्न करता है। इससे महिलाएँ सामाजिक विकास में पीछे छूट जाती हैं और उनके प्रति भेदभाव, यौन हिंसा, घरेलू हिंसा जैसे सामाजिक अपराध होते हैं।
उसी प्रकार नस्लीय भेदभाव का एक प्रमुख कारण पूर्वाग्रह है। द्वितीय विश्व युद्ध से पूर्व जर्मनी में नाजियों द्वारा यहूदियों के नरसंहार तथा अमेरिका में अश्वेतों के प्रति बुरा व्यवहार के मूल में भी यह नस्लीय भेदभाव ही है।
हमारे देश में जाति के आधार पर भेदभाव एक बड़ी समस्या रही है। जाति आधारित भेदभाव तथा शोषण के मूल में पूर्वाग्रह की मानसिकता ही कार्य करती है।
उसी प्रकार सांप्रदायिकता की समस्या के मूल में भी दूसरे धर्म के लोगों के प्रति पूर्वाग्रह की भावना ही कार्य करती है।
पूर्वाग्रह आधारित भेदभाव को कानूनी-वैधानिक, मनोवैज्ञानिक तथा व्यावहारात्मक विज्ञान आदि के प्रयोग से नियंत्रित किया जा सकता है। कानूनी-वैधानिक प्रावधानों के तहत धर्म, लिंग, नस्ल, जन्म-स्थान आदि के आधार पर विरोध करने पर दंड के प्रावधान किए गए हैं।
किंतु दंड पर आधारित पूर्वाग्रह का विरोध पूर्वाग्रह की समस्या का स्थाई समाधान नहीं है। मनोवैज्ञानिक तथा व्यावहारात्मक विज्ञान के द्वारा पूर्वाग्रह की समस्या का समाधान धारणीय रूप से किया जा सकता है। इसके तहत रोल-प्ले तथा  सन्दर्भ समूह में परिवर्तन जैसे उपाय किये जासकते हैं। पूर्वाग्रह की समस्या के समाधान के लिये तर्क पर आधारित वैज्ञानिक शिक्षा और नैतिकता तथा मानवतावादी भावनाओं का प्रसार भी आवश्यक है।
उत्कृष्टता वह कला है जो प्रशिक्षण और आदत से आती है। हम इसलिये सही कार्य नहीं करते कि हमारे अन्दर अच्छाई या उत्कृष्टता है, बल्कि वह हमारे अन्दर इसलिये है क्योंकि हमने सही कार्य किया है। हम वह हैं जो हम बार-बार करते हैं, इसलिये उत्कृष्टता कोई कार्य नहीं बल्कि एक आदत है। आप इस कथन से क्या समझते हैं?
उत्तर :
दिये गए कथन व्यक्ति को उत्कृष्ट बनने के रास्ते के बारे में हैं। अरस्तू के अनुसार, सद्गुण सुखी जीवन के लिये एक माध्यम है। सद्गुण में नैतिक सद्गुण और बौद्धिक सद्गुण जैसे दो प्रकार होते हैं। बौद्धिक सद्गुण की प्राप्ति के लिये व्यक्ति को सीखना-पढ़ना चाहिये। बौद्धिक सद्गुण व्यक्ति को सही-गलत का परिचय नहीं दिलाता है लेकिन नैतिक सद्गुण व्यक्ति को सही काम करने के लिये प्रोत्साहित करता है। नैतिक सद्गुण प्राप्त करने के लिये सतत् अभ्यास ही एकमात्र तरीका है। इस नैतिक सद्गुण की प्राप्ति के लिये व्यक्ति को इस तरह लगातार अभ्यास करना चाहिये कि वह व्यक्ति की आदत बन जाए। अरस्तू के लिये नैतिक सद्गुण ही वास्तविक सद्गुण है और इन्हें पाने का एकमात्र तरीका सतत् अभ्यास है।
हम जो आज बने हैं वह लंबी अवधि में लगातार अभ्यास का फल है। एक बुरे व्यवहार से व्यक्ति बुरा नहीं बनता है लेकिन लगातार बुरे व्यवहार का अभ्यास व्यक्ति को बुरा बना देता है। एक बुरा व्यक्ति प्रशिक्षण के माध्यम से एक अच्छा व्यक्ति बन सकता है। उदाहरण के लिये जेल में कैदियों को सुधरने के लिये लगातार उनसे नैतिक रूप से अच्छे कार्य करवाने पर बल दिया जाता है। नैतिक सद्गुण युक्त व्यक्ति बनने के लिये अच्छे व्यवहार का लगातार अभ्यास करना और उसे अपनी आदत बनाने की आवश्यकता होती है।
एक व्यक्ति अपने कृत्यों में नैतिकता की जाँच किस आधार पर कर सकता है?
उत्तर :
समाज में नैतिकता के उच्च प्रतिमान को बनाए रखने के लिये सभी व्यक्तियों द्वारा अपने कृत्यों में नैतिकता की जाँच आवश्यक होती है। ऐसे में कुछ मुख्य आधार स्रोत की आवश्यकता होती है जो व्यक्ति के कृत्यों के नैतिक प्रतिमान को परखने में सहायक हो। ऐसे प्रमुख स्रोतों में हम निम्नलिखित की गणना कर सकते हैं-
संविधान व कानूनः संविधान उन आधारभूत दिशा-निर्देशों का संकलन होता है जिसके आधार पर कोई राष्ट्र प्रशासित होता है। साथ ही इसमें उन लक्ष्यों और उसे प्राप्त करने के मार्ग की भी चर्चा होती है, जिसे राष्ट्र को प्राप्त करना होता है। इसी प्रकार कानूनों का भी नैतिक अर्थ होता है। यह लोगों को किसी कार्य को करने या उससे स्वयं को अलग रखने के लिये प्रेरित करता है। चूँकि, कानून व संविधान सार्वजनिक हितों को निजी हितों पर वरीयता देते हैं इसलिये ये व्यक्ति के कृत्य को परखने के लिये एक वृहद् आधार प्रस्तुत करते हैं।
विवेकः विवेक व्यक्ति के सही और गलत के बीच अंतर स्पष्ट करने वाली सर्वप्रमुख नैतिक भावना है। जहाँ कानून कार्यों के विषय में सामान्य नियम घोषित करते हैं, वहीं विवेक विशिष्ट कार्यवाही के लिये व्यावहारिक नियम निर्धारित करता है। विवेक कानूनों को विशिष्ट कार्यों के प्रति लागू करता है। इसलिये यह कानून की तुलना में अधिक व्यापक होता है।
धर्मः सभी धर्मों में नैतिकता के प्रति एक उच्च मानक स्थापित किया गया है। धर्म व्यक्ति के कृत्यों को परखने का एक महत्त्वपूर्ण ज़रिया है।
अंतरात्माः व्यक्ति की अंतरात्मा उसके कृत्यों को निर्धारित करने में महत्त्वपूर्ण भूमिका निभाती है। अंतरात्मा की आवाज़ प्रायः नैतिक कृत्यों के लिये दिशा-निर्देशों का कार्य करती है।
सामान्यतः संविधान व कानून लोगों के कार्यों को जाँचने-परखने का महत्त्वपूर्ण माध्यम होता है, परंतु कई बार कानूनी प्रावधान अपर्याप्त होते हैं और कुछ विशेष परिस्थितियों में व्यक्ति का विवेक व उसके अंतरात्मा की आवाज़ कार्यों की नैतिकता निर्धारित करने में महत्त्वपूर्ण भूमिका निभाती है।
आत्महत्या काफी हद तक एक निवारण योग्य सार्वजनिक स्वास्थ्य समस्या है, जो सभी हिंसक मौतों के लगभग आधे का कारण बनता है। इस संदर्भ में भारत में आत्महत्या की प्रवृत्ति पर चर्चा कीजिये।
उत्तर :
विश्व स्वास्थ्य संगठन के अनुसार प्रति 40 सेकेंड में आत्महत्या से एक जान जाती है। राष्ट्रीय अपराध ब्यूरो के आँकड़ों के अनुसार भारत में प्रत्येक 5 मिनट में एक आत्महत्या की कोशिश की जाती है। हमारे समाज का सबसे उत्पादक आयु वर्ग (18 वर्ष से 45 वर्ष के मध्य) में आत्महत्या की प्रवृत्ति सर्वाधिक है। अतः इन असहाय लोगों को इस प्रवृत्ति से रोकने हेतु तत्काल इनकी सहायता एवं वैश्विक प्रयास को सघन करने की ज़रूरत है। आत्महत्या से परिवार एवं मित्रों को भी गंभीर क्षति पहुँचती है, जो इससे भावनात्मक, आर्थिक व सामाजिक रूप से जुड़े होते हैं।
भारत में स्वास्थ्य एवं पारिवारिक समस्याएँ, आत्महत्याओं का प्रमुख कारण रहा है। इसके साथ ही गरीबी, बेरोज़गारी, प्रेम-प्रसंग तथा कर्ज़ इसके सहायक कारणों के रूप में शामिल हैं। आत्महत्या करने वालों में सर्वाधिक संख्या गृहणियों की है, जिनकी चिंताओं को, मानसिक एवं शारीरिक स्वास्थ्य में सुधार कर कम किया जा सकता है। यह आवश्यक है कि ऐसी पहल की जाए जो विभिन्न जनानांकी समूहों को लक्षित हो तथा जो ऋणग्रस्तता पर ध्यान केंद्रित करने तक ही सीमित न हो।
भारत में किसानों में बढ़ती आत्महत्या की प्रवृत्ति लोक नीति के लिये गंभीर चिंता का विषय है। किसान आत्महत्या के प्रति सरकार का रवैया ज़्यादातर सरलीकृत होता है तथा कभी-कभी ठोस पहलें देखी जाती हैं। सरकार इसके लिये कोई प्रभावी दीर्घकालिक नीति लाने के स्थान पर विशेष आर्थिक पैकेजों की घोषणा करती है। विभिन्न अध्ययनों से यह जाहिर है कि आत्महत्या के व्यवहार के लिये मुख्यतः मानसिक कमज़ोरी उत्तरदायी होती है। 
इसके अलावा किशोरों में भी आत्महत्या की प्रवृत्ति देखी जा रही है, जो सामान्य मानसिक दबाव के स्थान पर विशेष परिस्थितियों पर आधारित होती है। जब कोई किशोर ऐसी समस्या से घिरा होता है जो उसके नियंत्रण में नहीं होती, तो वह विशेष परेशानी या दबाव महसूस करता है। इन परिस्थितियों में शामिल हैं- तलाक, सौतेली पारिवारिक संरचना, शारीरिक या लैंगिक हिंसा, भावनात्मक उपेक्षा, मादक द्रव्यों का सेवन आदि। बहुत सारी आत्महत्याओं का कारण अवसाद होता है। अवसाद एक मानसिक स्वास्थ्य संबंधी विकार है। यह दिमाग में रासायनिक असंतुलन उत्पन्न करता है, जो निराशा, उदासी, जीवन के प्रति सामान्य उदासीनता को जन्म देता है।
निष्कर्षतः आत्महत्याओं पर रोक लगाने हेतु एक संरचनात्मक पहल की ज़रूरत है जो सार्वजनिक स्वास्थ्य समस्या को भी लक्षित करे।
भावनात्मक बुद्धिमत्ता (Emotional Intelligence), बौद्धिक गुणक (Intelligence Quotient) की तुलना में अधिक मायने क्यों रखती है? क्या प्रशासन में भावनात्मक बुद्धिमत्ता की आवश्यकता है?
उत्तर :
उत्तर की रूपरेखा:
भावनात्मक बुद्धिमत्ता और बौद्धिक गुणक का अर्थ
भावनात्मक बुद्धिमत्ता और बौद्धिक गुणक की तुलना
प्रशासन में भावनात्मक बुद्धिमत्ता का महत्त्व
अपनी भावनाओं को परिस्थिति के अनुसार नियंत्रित व निर्देशित कर, पारस्परिक संबंधों का विवेकानुसार और सामंजस्यपूर्ण तरीके से प्रबंधन करने की क्षमता भावनात्मक बुद्धिमत्ता (Emotional Intelligence)  कहलाती है। यह मूल रूप से अपनी भावनाओं को पहचानने और प्रबंधित करने तथा दूसरे के मनोभावों को समझकर उन पर नियंत्रण करने की क्षमता है। बौद्धिक गुणक या इंटेलिजेंस कोशेंट (Intelligence quotient) कई अलग-अलग मानकीकृत परीक्षणों से प्राप्त एक गणना है जिससे बुद्धि का आकलन किया जाता है।
भावनात्मक बुद्धिमत्ता और बौद्धिक गुणक की तुलना-
एक अच्छी बौद्धिक गुणक वाला व्यक्ति अच्छी सफलता प्राप्त कर सकता है लेकिन तरक्की पाने के लिए भावनात्मक समझ का होना भी ज़रूरी है। अच्छी भावनात्मक समझ रखने वाला व्यक्ति कभी भी क्रोध और खुशी के अतिरेक में आकर अनुचित कदम नही उठाता है।
बौद्धिक गुणक व्यक्ति को सिर्फ परीक्षा में अच्छे अंक दिलाता है, लेकिन भावनात्मक बुद्धिमत्ता  व्यक्ति को जीवन की परीक्षा में सफलता दिलाती है। जिनकी भावनात्मक बुद्धिमत्ता ज़्यादा होती है, वे बदलते पर्यावरण के साथ जल्दी व्यवस्थित हो जाते हैं और इसलिये उनकी सफलता की संभावनाएँ बढ़ जाती हैं। 
भावनात्मक बुद्धिमत्ता  वाले लोग सिर्फ तथ्य नहीं देखते बल्कि उसके साथ भावनाओं से भी काम लेते हैं। उन्हें यह पता होता है कि हर कोई अलग है इसलिये उस अंतर को ध्यान में रखते हुए वे सबसे एक सा व्यवहार नहीं करते। वे अपनी भावनाओं के साथ-साथ दूसरों की भावनाओं का भी कद्र करते हैं। ऐसे लोग संचार-कौशल में अच्छे होते हैं और अच्छे अधिकारी बन सकते हैं। 
भावनात्मक बुद्धिमत्ता  और बौद्धिक गुणक के बारे में सबसे पहले गोलमेन ने बताया था। उनका कहना था कि जीवन में 20 प्रतिशत सफलता बौद्धिक गुणक से मिलती है, जबकि 80 प्रतिशत सफलता भावनात्मक बुद्धिमत्ता  के कारण मिलती है। 
प्रशासन में भावनात्मक बुद्धिमत्ता  की आवश्यकता 
भावनात्मक बुद्धिमत्ता वाले व्यक्ति दूसरों की भावनाओं को सुनकर उन लोगों के साथ सहानुभूति व्यक्त करते हैं। अपनी गलतियों को स्वीकार करते हैं और उनसे सीख लेते हैं। नए विचारों और जानकारी के साथ सहज समायोजित हो जाते हैं। असहमति को आसानी से हल करते हैं। दूसरों की तुलना में अधिक उत्पादक होते हैं।
निजी और सार्वजनिक संबंधों की विशेषताएँ अलग-अलग हैं, लेकिन सार्वजनिक संबंधों में नैतिक होने के लिये लोक सेवकों का व्यक्तिगत जीवन में नैतिक होना आवश्यक है। क्या आप सहमत हैं? औचित्य के साथ व्याख्या कीजिये।
उत्तर :
माँ और बच्चे के बीच संबंध की प्रकृति और विशेषताएँ, कार्यालय में बॉस और अधीनस्थ के बीच संबंध से अलग है। निजी और सार्वजनिक संबंधों की विशेषताएँ अलग-अलग होने के बावजूद, सार्वजनिक और निजी संबंधों में नैतिकता के बीच का भेद अस्पष्ट है और दोनों में भिन्नता लाना मुश्किल है।
निष्ठा, ईमानदारी, नैतिकता जैसे मूल्य सिविल सेवक के लिये आवश्यक तत्त्व हैं। लेकिन सवाल यह है कि क्या ये मूल्य किसी के निजी जीवन में भी आवश्यक हैं? कई लोगों का मानना है कि व्यक्ति के निजी जीवन से सार्वजनिक जीवन का कोई संबंध नहीं है। गांधीजी के अनुसार, हम एक पहलू में सही और दूसरे में गलत कृत्य नहीं कर सकते। जीवन अखंड है और सार्वजनिक तथा निजी आचरण के बीच का अंतर कृत्रिम माना जाता है।
सार्वजनिक और निजी संबंधों में नैतिक आचरण लगातार एक-दूसरे को प्रभावित करते हैं। एक व्यक्ति के निजी जीवन में जो हो रहा है उससे उसके पेशेवर जीवन पर प्रभाव ज़रूर पड़ता है। निजी संबंधों में नैतिक आचारण सार्वजनिक संबंधों में मानवीयता बनाये रखने में मदद करता है और यह व्यक्ति की नैतिक व्यवस्था बनाने में महत्त्वपूर्ण भूमिका निभाता है।
सार्वजनिक क्षेत्र में लोगों की सेवा करना होता है, यह केवल नैतिक व्यक्ति ही कर सकता है। इसलिये लोक सेवक को अपने निजी जीवन में भी नैतिक बनना आवश्यक है।
संविधान और कानून शासन का कानूनी ढाँचा प्रदान करते हैं, जबकि शासन में ईमानदारी शासन की प्रकृति तथा सरकार और शासित के बीच संबंध को निर्धारित करती है। व्याख्या कीजिये।
उत्तर :
ईमानदारी सत्यता, निष्ठा जैसे उच्च नैतिक सिद्धांतों के होने की उच्च गुणवत्ता है। ईमानदारी प्रक्रिया में नैतिक व्यवहार का सबूत है। शासन में ईमानदारी बनाए रखना केवल भ्रष्ट या बेईमान आचरण से बचना ही नहीं है, साथ में निष्पक्षता, जवाबदेही और पारदर्शिता जैसे सार्वजनिक क्षेत्र के मूल्यों को भी लागू करना पड़ेगा।
संविधान और कानून शासन को कानूनी ढाँचा प्रदान करते हैं, लेकिन देश में सुशासन सुनिश्चित करने के लिये शासन प्रणाली में ईमानदारी की आवश्यकता है और ईमानदारी ही सरकार और देश के लोगों के बीच बेहतर संबंध सुनिश्चित करने में महत्त्वपूर्ण भूमिका निभाती है। शासन की कुशल और प्रभावी प्रणाली के लिये और विकास की समग्र प्रक्रिया के लिये शासन में ईमानदारी एक अनिवार्य और महत्त्वपूर्ण आवश्यकता है। यह कानूनों और नियमों का प्रभावी क्रियान्वयन करने में और सार्वजनिक अधिकारियों के बीच अनुशासन पैदा करने में मदद करती है।
शासन में ईमानदारी सुनिश्चित करने के लिये भ्रष्टाचार का निर्मूलन अत्यावश्यक होगा, उसके साथ ही नियम-कानूनों को बनाना और उनका प्रभावी और निष्पक्ष कार्यान्वयन भी करना चाहिये।
लोगों के अभिवृत्ति परिवर्तन में विज्ञापन एक महत्त्वपूर्ण भूमिका निभाता है। सोदाहरण स्पष्ट करें।
उत्तर :
उत्तर की रूपरेखा:
अभिवृति का अर्थ
अभिवृत्ति परिवर्तन में विज्ञापन की भूमिका
निष्कर्ष
अभिवृत्ति मनुष्य की वह मनोवैज्ञानिक दशा है जो वह किसी वस्तु, व्यक्ति, समूह, संस्था, मूल्य, मान्यता आदि के प्रति जाहिर करता है। अभिवृत्ति को व्यवहार से पूर्व की मनोदैहिक अवस्था या प्रवृत्ति के रूप में समझा जा सकता है। अभिवृत्तियाँ जन्मजात नहीं होती हैं, इन्हें अर्जित किया जाता है। अतः अभिवृत्तियों के विकास में अभिप्रेरणा की भूमिका काफी महत्त्वपूर्ण हो जाती है। विज्ञापन अभिप्रेरणा विकसित करने का एक मज़बूत साधन है। विज्ञापन किसी विशेष वस्तु या मान्यता, कार्य आदि के प्रति सकारात्मक या नकारात्मक अभिप्रेरणा के माध्यम से उसके प्रति सकारात्मक या नकारात्मक अभिवृत्ति विकसित करने में सहायक हो सकती है। इसे हम निम्नलिखित उदाहरणों से समझ सकते हैं:
कई प्रसिद्ध सेलिब्रिटी द्वारा विभिन्न उत्पादों के विज्ञापन किये जाते हैं जिसका आमजन पर प्रायः सकारात्मक प्रभाव पड़ता है और वे उसे खरीदने के लिये प्रेरित होते हैं। जैसे- क्रिकेटर व फिल्म स्टार आदि द्वारा रोजमर्रा की चीजों का विज्ञापन बड़े पैमाने पर किया जाता है।
कई सरकारी कार्यक्रमों के प्रति आमजन में जागरूकता फैलाने के लिये प्रसिद्ध व्यक्तियों को लेकर विज्ञापन बनाए जाते हैं और इसका बहुत हद तक सकारात्मक प्रभाव पड़ता है। उदाहरण के लिये, स्वच्छ भारत अभियान, पल्स पोलियो, अतुल्य भारत आदि कार्यक्रमों के लिये बनाए गए विज्ञापन।
सामाजिक संदेश देने के लिये भी अनेक विज्ञापन बनाए जाते हैं जो लोगों की अभिवृत्ति को गहरे स्तर पर प्रभावित करते हैं। उदाहरण के लिये, बाल श्रम, यौन हिंसा, शिक्षा आदि के महत्त्व को दर्शाने वाले विज्ञापन।
विज्ञापन के माध्यम से कई नकारात्मक चीजों के लिये भी लोगों की अभिवृत्ति को बदला जा सकता है। उदाहरण के तौर पर तंबाकू, धूम्रपान, शराब आदि के विज्ञापन लोगों की अभिवृत्ति को प्रभावित करते हैं।
यद्यपि वर्तमान समय में विज्ञापन लोगों की अभिवृत्ति को प्रभावित करने वाले सर्वप्रमुख माध्यमों में से एक है, किंतु निश्चित रूप से यह नहीं कहा जा सकता है कि विज्ञापन लोगों के कृत्य को निश्चित रूप से प्रभावित करेगा ही। यह कई अन्य कारकों पर भी निर्भर करता है जिसे नज़रअंदाज़ नहीं किया जा सकता। उदाहरण के लिये, सिगरेट के पैकेट पर सड़े-गले अंगों की तस्वीर होने और साथ ही ‘यह जानलेवा है’ लिखे होने के बावजूद भी इसकी बिक्री पर बहुत अधिक प्रभाव नहीं पड़ता है।
मूल्यों के निर्माण व संरक्षण में परिवार की भूमिका पर टिप्पणी करें?
उत्तर :
माँ बच्चों की प्राथमिक शिक्षिका है और परिवार प्रथम पाठशाला। यह एक परंपरागत मान्यता है और यह पूर्णतः सही भी है। परिवार से ही बच्चों का समाजीकरण प्रारंभ होता है। बच्चे परिवार का जैसा माहौल देखते हैं, वैसा ही सीखते हैं। मूल्यों के निर्माण व संरक्षण में परिवार की भूमिका अति महत्त्वपूर्ण है, इसे हम निम्नलिखित बिंदुओं के आधार पर देख सकते हैं:
परिवार बच्चों के कार्यों का सबसे नज़दीकी प्रेक्षक होता है और वह उसके कार्यों के प्रति सही प्रतिक्रिया देकर बहुत कुछ सिखा सकता है, जैसे- बच्चों में झूठ, लालच आदि के प्रति नकारात्मक अभिवृत्ति विकसित करने में परिवार के सदस्यों की महत्त्वपूर्ण भूमिका होती है।
परिवार बच्चों द्वारा किये गए अच्छे कार्यों के प्रति सकारात्मक प्रतिक्रिया देकर उनमें अच्छे मूल्यों को बढ़ावा दे सकता है। उदाहरण के लिये बच्चों में दूसरों की सहायता करने के भाव को बढ़ावा देकर उनमें सहानुभूति व करुणा जैसे मूल्यों को बढ़ाया जा सकता है।
महिलाओं के प्रति सम्मान व आदर का भाव बच्चों को शुरू से ही सिखाया जाना चाहिये और इसमें परिवार की भूमिका काफी महत्त्वपूर्ण हो जाती है, वर्तमान समय में जब महिलाओं के प्रति हिंसा और उनका उपभोगवादी चित्रण काफी बढ़ा हुआ है। ऐसे समय में परिवार बच्चों को महिलाओं के समान व उनके समानता के अधिकार के संबंध में सजग व जागरूक बनाने में सहायक हो सकता है।
इसके अतिरिक्त देशभक्ति, ईमानदारी, अहिंसा, पर्यावरण संरक्षण, वैज्ञानिक व तार्किक सोच के विकास में परिवार की भूमिका अत्यधिक महत्त्वपूर्ण है।
किंतु वर्तमान समय में सोशल मीडिया, इंटरनेट आदि के कारण बच्चों के पास सूचनाओं की बहुतायत उपलब्धता है। ‘पब्लिक डोमेन’ में बहुत सारी सूचनाएँ नकली व भ्रामक होती है जो बच्चों के चंचल मन को आसानी से भ्रमित कर सकती हैं। ऐसे में बच्चों को सही जानकारी परिवार के द्वारा ही प्रदान की जा सकती है।
इस प्रकार परिवार, बच्चे व बाह्य विश्व के बीच संपर्क का पहला बिंदु है। अतः परिवार में बच्चों को जो सिखाया जाता है वह की धीरे-धीरे बच्चों की आदत बन जाती है। बच्चों के अंदर सामाजिक-नैतिक मूल्यों के विकास व संरक्षण में परिवार की भूमिका काफी महत्त्वपूर्ण हो जाती है।
कोई भी नैतिक नियम सार्वभौमिक नहीं हो सकता है। क्या आप इस कथन से सहमत हैं? अपने उत्तर के पक्ष में प्रमाण प्रस्तुत करें।
उत्तर :
उत्तर की रूपरेखा:
नैतिकता की परिभाषा
कुछ ऐसे नैतिक नियमों के उदाहरण जो समय, काल एवं परिस्थिति के अनुसार बदल गये हों अर्थात सार्वभौमिक प्रकार के नहीं हैं।
कुछ सार्वभौमिक प्रकार के नैतिक नियमों के उदाहरण
निष्कर्ष
नैतिकता से तात्पर्य सामाजिक नियमों का ऐसा संग्रह जो उस समाज के लोगों के आचरण, व्यवहार, कृत्य आदि को निर्देशित करता है और उसे सही और गलत के पैमाने पर तौलता है। कई ऐसी प्रथाएँ हैं जिन्हें  एक समाज में नैतिक मान्यता प्राप्त है या यूँ कहें कि इन परंपराओं को सामाजिक स्वीकृति प्राप्त है, जबकि दूसरे समाज में इन्हीं परंपराओं को अनैतिक समझा जाता है। उदाहरण के लिये विवाह पूर्व यौन संबंध हमारे देश में अनैतिक समझे जाते हैं, जबकि पश्चिमी देशों में इसे सामाजिक मान्यता प्राप्त है।
इसी प्रकार प्राचीन तथा मध्यकालीन भारतीय समाज में सती प्रथा को सामाजिक स्वीकृति भी प्राप्त थी    और इसे नैतिक भी समझा जाता था, परंतु वर्तमान में इसे एक अमानवीय कृत्य समझा जाता है। ऐसे और भी कई उदाहरण है जहाँ नैतिकता देश, समय व काल से प्रभावित होती है, जैसे- महिलाओं की स्थिति, बहुविवाह व अन्य कई सामाजिक-धार्मिक मान्यताएँ। इससे यह सहज ही प्रतीत होता है कि कोई भी नैतिक नियम सार्वभौमिक नहीं है और यह देश, काल व परिस्थितियों पर निर्भर करता है। 
परंतु यदि हम संपूर्ण मानव सभ्यता के विकास पर नज़र दौड़ाते हैं तो पाते हैं कि कई ऐसी मान्यताएँ, प्रथाएँ व नियम हैं जिन्हें सार्वभौमिक स्वीकृति प्राप्त है, साथ ही कई नियम सार्वभौमिक रूप से गलत कहे जाते हैं। ये देश, काल व समाज से प्रभावित नहीं होते हैं। उदाहरण के लिये दया, करुणा, कष्ट में पड़े व्यक्ति की सहायता करना, वीरता आदि वे नैतिक मान्यताएँ हैं, जिन्हें प्रत्येक समाज व हर युग में नैतिक माना गया है। इसका प्रमाण हमें इस बात से मिलता है कि इन्हीं नैतिक मान्यताओं से प्रभावित होकर अशोक जैसे शासक ने आज से हज़ारों वर्ष पहले न केवल अपने राज्य बल्कि विदेशों में भी मनुष्यों व जानवरों तक के लिये करुणा और दया भाव दिखाते हुए अस्पताल आदि का निर्माण कराया तथा वर्तमान समय में भी इन्हीं मान्यताओं से प्रभावित होकर पेटा (PETA), रेडक्रास और यूनीसेफ (UNICEF) जैसी संस्थाएँ कार्य कर रही हैं।
अतः निष्कर्षतः यह कहा जा सकता है कि निश्चय ही नैतिक मान्यताएँ देश, काल व परिस्थितियों से प्रभावित होती हैं, परंतु कुछ ऐसी सार्वभौमिक नैतिक मान्यताएँ हैं जो संपूर्ण मानवता के लिये हर काल, समय व परिस्थिति में सर्वमान्य हैं।